**TI**

**1. juni 2012**

**TI årsdag – torsdag den 7. juni 2012**

TI’s årsdag finder igen i år sted på Post og Tele Museet i Købmagergade, København K. Efter den ordinære generalforsamling følger et åbent arrangement kl. 16.30 med temaet: **”Telebranchens image**”. Ved arrangementet sættes fokus på, hvordan kunderne opfatter telebranchens produkter og services, - og hvad kan telebranchen gøre for at forbedre sit image?” Efterfølgende byder TI på en let buffet i cafeen!   
  
Benyt lejligheden til både det faglige samt det selskabelige – torsdag den 7. juni 2012! **Husk tilmelding senest mandag den 4. juni 2012!**

**TI undersøgelse - Mobildækning i Danmark - danskernes oplevelser**For at få en fornemmelse af, hvordan brugerne oplever mobildækningen i Danmark, har TI fået gennemført en undersøgelse, hvor vi har spurgt danskerne til deres oplevelser og forventninger til mobildækningen.

Overordnet set viser undersøgelsen, at mange forbrugere finder, at mobildækningen i Danmark lever op til deres behov. 84 pct. af kunderne finder, at mobildækningen lever op til deres behov - når de er hjemme, mens 78 pct. finder, at mobildækningen lever op til deres behov - når de er væk fra hjemmet. Der er dog også en del forbrugere, der oplever huller i mobildækningen. 13 pct. oplever huller i mobildækningen mindst en gang om ugen - når de er hjemme. Og 19 pct. oplever huller i mobildækningen mindst en gang om ugen - når de er væk fra hjemmet. Hver 10. bruger oplever, at dækningen er blevet dårligere de seneste to år.

At en del brugere oplever dårligere dækning skal bl.a. ses i sammenhæng med den øgede udbredelse af smartphones, som kan have antenner af dårligere kvalitet end de telefoner, som brugerne tidligere har haft. Undersøgelsen viser da også, at brugere af smartphones i langt højere grad oplever huller i dækningen end brugere med almindelige mobiltelefoner. Der kan selvfølgelig være grund til at antage, at smartphonebrugere anvender deres telefoner oftere end brugere af almindelige mobiltelefoner, men dette er dog ikke nok til at forklare den store forskel der er i oplevelsen af mobilhuller.

Idet telefonernes antenner har stor betydning for den oplevelse, som brugeren har af dækningen, og derved også brugerens anvendelsesmuligheder, anbefaler TI, at der fra politisk side tages et initiativ, der kan sikre gennemsigtighed i forhold til telefonernes antennekvalitet og derved give forbrugerne mulighed for at vælge en telefon med en god kvalitet, hvis de ønsker det. Det kunne være på baggrund af tests eller krav til producenterne om offentliggørelse af informationer om telefonernes antennekvalitet efter en fælles standard.

Det er selvfølgelig ikke alene telefonerne, der er årsag til, at kunder kan opleve udfald i samtaler og manglende dækning. Af samme grund udbygger teleselskaberne løbende nettene både dækningsmæssigt og kapacitetsmæssigt for at kunne tilfredsstille brugernes voksende behov. I de kommende tre år investerer teleselskaberne 6,5 mia. kr. i udbygning af mobilnettene i Danmark, og med det etablerede samarbejde og den styrkede dialog mellem teleselskaberne og kommunerne, er det forhåbningen, at forudsætningerne for en endnu bedre mobildækning i Danmark er til stede.

Se undersøgelsen [her](http://www.teleindustrien.dk/billeder/Nyheder/mobildækningbrugerundersøgelse2012.pdf).

**Opfordring fra Spillemyndigheden om spærring af en række hjemmesider**

En række teleselskaber har fra Spillemyndigheden modtaget henstilling om at spærre for en række hjemmesider (12 stk.), der ifølge Spillemyndigheden indeholder ulovlige spilsystemer.   
  
Det er TI’s vurdering og anbefaling, at teleselskaber og internetudbydere ikke frivilligt skal følge denne henstilling, men skal afvise at foretage spærring på det foreliggende grundlag.

Det er samme praksis, som er anlagt overfor Lægemiddelstyrelsen, at vi kræver en afgørelse fra en domstol før spærring effektueres.

Det betyder, at Spillemyndigheden angivelig efterfølgende vil søge nedlæggelse af forbud i fogedretten.

TI har oplyst Spillemyndigheden, at TI anbefaler sine medlemmer denne tilgang.

Sagen er i TI forankret i ISP-ansvarsgruppen.

**Konference Teleteknisk Selskab – Internetkvalitet den 18. juni 2012**

Den 18. juni 2012 arrangerer Teleteknisk Selskab en spændende konference om internetkvalitet. Internetkvalitet handler om mange andre ting end downloadhastigheder, som er med til at bestemme oplevelsen i at bruge internettet. Konferencen bliver i samarbejde med Aalborg Universitet, holdt i Nokias bygning på Frederikskaj i København. Adressen er Sydhavnsgade 17-19, 1790 København.

Konferencen er et resultat af samarbejdet mellem Aalborg Universitet, Stavanger Universitet og Karlstad Universitet samt de tilhørende industrielle partnere.  
  
Læs mere om konferencen [her](http://teletekniskselskab.wordpress.com/arrangementer/2012-2/internetkvalitet-18-juni-2012/). Program kan findes [her](http://teletekniskselskab.wordpress.com/arrangementer/2012-2/internetkvalitet-18-juni-2012/programme-internet-quality-2012/).

Læs mere om Telekommunikationsindustrien på <http://www.teleindustrien.dk>

**Kontakt:**

Telekommunikationsindustrien Jakob Willer

Nørre Voldgade 48, 2 Susanne Poulsen

1358 København K

Telefon: 33 13 80 20  
[post@teleindu.dk](mailto:post@teleindu.dk)

[www.teleindustrien.dk](http://www.teleindustrien.dk)